	[image: image1.wmf]Universitetet i Oslo

	Det juridiske fakultet/Norsk senter for menneskerettigheter


[image: image2.emf]

[image: image3.emf]


[image: image4.emf]


3

	Utenriksminister Jonas Gahr Støre

Utenriksdepartementet
Postboks 8114 Dep

0032 Oslo




Dato: 17.11.2011
Deres ref.: 

Vår ref.: 
Internasjonal gjennomgang av Norges nasjonale institusjon: 
Beslutning og varsel om nedgradering til B-status i oktober 2012
Norsk senter for menneskerettigheter (SMR) som inntil videre er Norges Nasjonale institusjon for menneskerettigheter (NI), oversender herved brev av 4.november 2011 (vedlagt) mottatt fra FNs høykommissariat for menneskerettigheter som er sekretariat for den internasjonale koordineringskomiteen for nettverket av Nasjonale institusjoner (ICC).
I sitt brev informerer ICCs underkomite for akkreditering (SCA), at Norges Nasjonale institusjon slik den fremstår i dag, ikke fullt ut oppfyller FNs Paris-prinsipper. SCA vil derfor anbefale nedgradering av Norges Nasjonale institusjon fra A-status til B-status i oktober 2012 dersom det ikke innen den tid foreligger dokumentasjon på at institusjonen oppfyller Paris-prinsippene.
Internasjonal vurdering og anbefalinger

I sin vurdering av SMRs søknad, har SCA merket seg at UD i samarbeid med SMR har initiert og gjennomført en omfattende gjennomgang av NI-virksomheten ved SMR. Komiteen merket seg også at Universitetet i Oslo har varslet at de ønsker å avvikle rollen som Nasjonal institusjon innen utgangen av 2012, og at SMR, i samarbeid med norske myndigheter, så snart som mulig ønsker å utvikle en strategi for å sikre reetablering av en NI som fult ut oppfyller Paris-prinsippene. SCA gir fem anbefalinger til et slikt strategiarbeid. Anbefalingene fokuserer på behov for:

1) inkluderende konsultasjonsprosess, 
2) forankring i lov/grunnlov, 
3) uavhengighet og nødvendige ressurser og kapasitet, 
4) sikre dagens aktivitetsnivå i overgangsperiode, og 
5) forbedringer i dagens NI i overgangsperioden.
SMR tar ICC/SCAs beslutning til etterretning. Den internasjonale beslutningen er ikke overraskende, og baserer seg i all hovedsak på de analyser og rapporter som SMR og UD har utarbeidet siden januar 2010. 

Oppfølging av internasjonale anbefalinger
UD uttrykker i sitt brev til SCA av 18.10.11 at SCAs anbefalinger vil bli nøye vurdert av Utenriksdepartementet i dialog med andre departementer og i konsultasjon med SMR. Vi verdsetter at UD i det samme brevet uttrykker sin fortsatte forpliktelse til å sikre en velfungerende Nasjonal institusjon i Norge i nær dialog med SMR. SMR ønsker å bidra til en raskest mulig reetablering av NI i fult samsvar med Paris-prinsippene.
De fem anbefalingene fra SCA, som for øvrig er likelydende med de gitt i mai 2011, har ulike adressater, noen til norske myndigheter og noen til SMR/NI. Slik vi ser det er oppfølging av anbefalinger 1-3 avhengig av den interdepartementale prosessen UD omtaler i sitt brev til SCA. Anbefaling nr.4 må behandles i samråd mellom UD og SMR, mens anbefaling nr. 5 er det opp til SMR å følge opp. På denne bakgrunn ser vi for oss en prosess i flere trinn.

Myndighetenes oppfølging av anbefalinger 1-3

De tre første anbefalingene er sentrale i den politiske prosessen vi håper kan komme i gang så snart som mulig. Det er stor interesse for en slik prosess blant de tolv medlemmene av NIs Rådgivende utvalg, herunder de tre ombudene, Sametinget og åtte profesjonelle og frivillige organisasjoner. Det er interesse også blant de mange informantene som ble konsultert i forbindelse med UDs gjennomgang av SMRs rolle som NI. I tillegg erfarer vi pågang fra andre frivillige organisasjoner som har forventninger til den Nasjonale institusjonens arbeid på lengre sikt.

SMR ser frem til å diskutere de første skrittene i den videre prosessen ved første anledning, og oppfordrer til en snarlig etablering av en interdepartemental arbeidsgruppe i sakens anledning. Det er vårt håp at den prosessen som initieres kan medføre avklaring av en styrket NI innen utgangen av 2012.
· Vi ber om et møte med politisk ledelse så snart som mulig for å diskutere prosessen videre med sikte på oppfølging av anbefalinger 1-3.

SMR/NI har påbegynt et arbeid for å sikre lett tilgjengelig informasjon til forestående konsultasjoner, og vil gjerne diskutere utformingen av slik informasjon med UD. Vi mottar også gjerne andre innspill til relevant dokumentasjon som kan være nyttig i det videre arbeidet.

UD og SMRs oppfølging av anbefaling nr.4

Arbeidet med å sikre videreføring av dagens aktivitetsnivå i overgangsperioden, herunder å sikre at øremerket bevilgning benyttes til NI-formål, anses å være godt i gang. Det har vært kommunikasjon mellom UD og SMR angående nødvendige avklaringer i forhold til NIs årsrapport for 2010 og om betingelsene for tildeling av øremerket NI-bevilgning i 2011-2012.

SMR i samråd med universitetets ledelse, har kartlagt økonomiske og personalmessige konsekvenser av en utskillelse av NI. Kartleggingen baserer seg på en antakelse om en fremtidig norsk NI i fullt samsvar med Parisprinsippene, hvilket går ut over SMRs eksisterende mandat som NI, og legger grunnlaget for en personalmessig oppfølging i løpet av kommende år. SMR fortsetter derfor en gradvis omlegging slik at den øremerkede bevilgningen i større grad går til kjerneoppgaver som følger av Parisprinsippene. Dette innebærer et økonomisk tilskudd fra SMR til NI-budsjettet i 2012. Sistnevnte er et tiltak for å sikre videreføring av dagens aktivitetsnivå i overgangsperioden. Vi vil be UD om å støtte utviklingen av en plan og bistå med tilleggsstøtte til SMR i overgangsperioden, da omleggingen av NI-arbeidet i Norge i retning av oppfyllelse av Parisprinsippene må sies å være et felles ansvar, slik anbefaling nr. 4 også gir et klart uttrykk for.
· Vi ber om møte med UD for å diskutere strategi for overgangsperioden og avklare de økonomiske rammene for NIs virksomhet i 2012.
SMRs oppfølging av anbefaling nr.5

SMR blir anbefalt å gjøre mest mulig for å videreføre sitt NI-arbeid i overgangsperioden, særlig med hensyn til overvåking (monitorering), dokumentasjon og påvirkningsarbeid, samt å forbedre kunnskapsbasen, arbeidsmetodene og sitt uavhengige virke. NI har allerede iverksatt oppfølging og tiltak i lys av denne anbefalingen sett i sammenheng med anbefalingene fra den eksterne gjennomgangen av SMR som Nasjonal institusjon fra mars 2011. Denne reorienteringen av NIs virksomhet har fått tilslutning fra NIs Rådgivende utvalg og er omtalt i vår siste innrapportering til ICC av 14.10.11. 
Vi ser frem til å diskutere anbefalingene fra SCA med UD så snart som mulig.

